Kakaduer

Kakaduer (Cacatuidae) er en familiegruppe med papegøyefugler (Psittaciformes) som består av 21 arter fordelt i sju slekter. Kakaduer, New Zealand-papegøyer (Strigopidae) og parakitter (Psittacidae) utgjør til sammen gruppen med papegøyefugler. Kakaduene forekommer naturlig i Australasia.


== Beskrivelse ==

Kakaduer er mellomstore til store (30-65 cm) papegøyefugler med massivt nebb og middels lang til lang stjert. Artene kjennetegnes av en karakteristisk bevegelig (kan reises) og mer eller mindre utviklet kam eller krone av fjær (ofte med sterke kontrastfarger) på hode. Fjærkammen/-kronen er en viktig del av fuglens kroppsspråk. Kakaduene er sosiale fugler som trives i flokk.
Kakaduene skiller seg fra andre papegøyefugler på flere måter, blant annet gjennom å ha galleblære, arteria carotis posisjon, mangel på blå og grønn farge i fjærdrakten, hodeskallens form, de bevegelige toppfjærene på hodet med mer.


== Taksonomi ==
Den systematiske inndelingen av papegøyefugler har vært gjenstand for debatt og endringer opp gjennom årene. Selv artsbegrepet har blitt debattert. I 2005 fant en gruppe forskere ut, at Strigopidae (New Zealand-papegøyer) var søstergruppen til alle andre papegøyefugler, og fuglene ble skilt som egen familiegruppe; Strigopidae. Dette støttes nå av stadig flere.Tidligere var det vanlig å dele papegøyefugler inn i kun to undergrupper; kakaduer (Cacatuidae) og parakitter (Psittacidae). Stadig flere velger imidlertid å dele dem inn i tre grupper, som i fylogenien nedenfor og i henhold til de Kloet & de Kloet (2005) og Homberger (2003).  I denne inndelingen har papegøyefuglene på New Zealand blitt skilt ut som egen familiegruppe, kalt New Zealand-papegøyer (Strigopidae). Dette støttes også av Christidis & Boles (2008) og del Hoyo og Collar (2014).Nyere forskning viser at New Zealand-papegøyer trolig var den første gruppen som splittet fra gruppen med alle papegøyefuglene, tett fulgt av gruppen med kakaduer. Det har gjenstått å avklare om både Strigops og Nestor hører til i familien Strigopidae (Gill m. fl., 2010) eller om de må rankes i superfamilien Strigopoidea (Joseph m. fl., 2012)). I det ny omfattende bokverket «HBW and BirdLife International Illustrated Checklist of the Birds of the World» anerkjennes begge slektene som en del av Strigopidae.


=== Fylogeni ===


== Slekter og arter ==
Kakaduartene fordeles nå i sju slekter, etter at tre av artene i slekten Calyptorhynchus ble flyttet til Zanda. Antallet arter er fortsatt usikkert, herunder også den vitenskapelige tilhørigheten til slektene. Noen velger også å dele slektene inn i underfamilier eller stammer, som oftest begrunnet med likheter i utfarging og lignende.Nederfor listes 21 arter, med norske navn i henhold til Norsk Ornitologisk Forenings online tjeneste «Norske navn på verdens fugler» og vitenskapelige navn i henhold til Handbook of the Birds of the World Alive. Norske navn i parentes er ikke gyldige navn, men ofte brukte navn.

Probosciger
Probosciger aterrimus, palmekakadu
Calyptorhynchus (sotkakaduer)
Calyptorhynchus banksii, rødhalekakadu
Calyptorhynchus lathami, brunkakadu
Zanda
Zanda funerea, gulhalekakadu
Zanda latirostris, hvitkinnkakadu
Zanda baudinii, marrikakadu
Callocephalon
Callocephalon fimbriatum, hjelmkakadu
Eolophus
Eolophus roseicapilla, rosenkakadu
Cacatua, hvite kakaduer
Cacatua tenuirostris, langnebbkakadu
Cacatua pastinator, vestkakadu
Cacatua sanguinea, korellakakadu
Cacatua goffiniana, tanimbarkakadu  (goffinkakadu)
Cacatua haematuropygia, filippinerkakadu
Cacatua sulphurea, gyllentoppkakadu
Cacatua galerita, gultoppkakadu
Cacatua ducorpsii, salomonkakadu
Cacatua leadbeateri, fagerkakadu
Cacatua ophthalmica, brillekakadu
Cacatua moluccensis, molukkakadu
Cacatua alba, hvittoppkakadu
Nymphicus
Nymphicus hollandicus, nymfekakadu (nymfeparakitt)


== Referanser ==


== Eksterne lenker ==
(en) kakadufamilien i Encyclopedia of Life 
(en) kakadufamilien i Global Biodiversity Information Facility 
(no) kakadufamilien hos Artsdatabanken 
(sv) kakadufamilien hos Dyntaxa 
(en) kakadufamilien hos Fossilworks 
(en) kakadufamilien hos NCBI 
(en) Kategori:Cacatuidae – bilder, video eller lyd på Wikimedia Commons 
(en) Cacatuidae – galleri av bilder, video eller lyd på Wikimedia Commons 
Cacatuidae – detaljert informasjon på Wikispecies